
CATHY WILLIAMS

Arv med konsekvenser

Miniserie: Hete vintereventyr


Åtte av Harlequins bestselgende forfattere har samarbeidet om denne lidenskapelige serien som handler om arv, ekteskap og saftige hemmeligheter. Dette er del en i Hete vintereventyr.

 

Cathy Williams husker at hun leste Harlequin-romaner som tenåring, og nå som hun skriver dem selv, er hun en ivrig fan. For henne finnes det ikke noe som kan måle seg med å skape romantiske historier og engasjerende handlinger, og hver eneste bok er som et nytt eventyr.  Cathy bor i London, og de tre døtrene hennes, Charlotte, Olivia og Emma, har alltid vært, og er fortsatt, den største inspirasjonen i livet hennes.

Kaya låste seg stille inn i huset. Når sant skulle sies, hadde hun ikke energi til å være annet enn stille, for hun var dødssliten og iskald.

Februarkulden snek seg gjennom lagene og sved i kinnene. Hun hadde ikke sovet på et døgn, og det eneste hun hadde lyst til nå, var å sove i hundre år.

Lyset i gangen var på. Hvorfor var lyset i gangen på? Hadde hun latt det stå på? Hun hadde laget en sjekkliste før hun dro fra Canada til New Zealand for to måneder siden. Ville hun ha skrevet «husk å slå av lyset i gangen»? Sannsynligvis ikke. Men fru Simpson, som var hennes nærmeste nabo, hadde nøkler. Kanskje hun hadde stukket innom for å sjekke og glemt å slå av lyset.

Det spilte ingen rolle.

Det som betød noe, var søvn.

Kaya kjente dette huset som sin egen bukselomme, for her hadde hun bodd de siste tre årene, takket være Julie Annes godhet og sjenerøsitet. Hun hadde så vidt klart å få endene til å møtes på universitetet, og tok deltidsjobber der hun kunne finne dem for å dekke utgifter og bolig.

Dersom moren fortsatt hadde hatt leiligheten i byen, ville alt gått bra, men Katherine Hunter hadde dratt til New Zealand for seks år siden sammen med sin nye ektemann.

Moren hadde endelig funnet den rette, etter et helt liv med skuffende forhold til rike menn som ikke var interessert i henne, og Kaya hadde ikke tenkt å sette ekteskapet på prøve ved å be om tjenester. Moren hadde jo ingen egne penger å rutte med, og hennes bedårende ektemann, snill og søt som han var, hadde rett og slett ikke råd, og sannsynligvis heller ikke lyst, til å hjelpe en stedatter han knapt kjente.

Tilbudet fra Julie Anne om å bo gratis hos henne hadde derfor vært som manna sendt fra himmelen.

Da hun var på vei opp trappen, tok hun seg tid til å tenke på Julie Anne. Hvordan kunne en som var så sprek, så levende, så frisk, så god … dø uten forvarsel?

Kaya hadde vært på jobb da hun fikk telefonen om at Julie Anne var blitt kjørt til sykehus, og ikke det lille, lokale sykehuset, men sykehuset i Vancouver som lå over en time unna.

Kaya hadde skyndet seg til sykehuset og hadde akkurat rukket å holde venninnen i hånden og fortelle henne hvor høyt hun elsket henne, før livskraften som hadde inspirert så mange opp gjennom årene, sivet ut av henne. Hun hadde så vidt fått med seg detaljene: en aneurisme … ingenting kunne gjøres … en genetisk tidsinnstilt bombe som bare ventet på å eksplodere … Når alt kom til alt, hva hadde detaljene å si når Julie Anne ikke lenger var der?

Hun hadde grått i ukevis etter at Julie Annes død hadde sunket inn, grått over vennen hun hadde mistet, og, som hun hadde oppdaget, vennen hun ikke hadde kjent halvparten så godt som hun hadde trodd. 

Så mange avsløringer hadde dukket opp i kjølvannet av hennes altfor tidlige død, avsløringer hun hadde akseptert fordi hun ikke hadde hatt noe annet valg enn å akseptere dem.

Til tross for aldersforskjellen hadde Julie Anne vært Kayas mentor og beste venninne. Kaya hadde kjent henne siden hun og moren flyttet til denne delen av landet nord for Vancouver og i nærheten av Whistler, der moren jobbet. Hun kunne knapt huske den fjerne tiden før det, for hun hadde vært veldig liten. Hun og foreldrene hadde bodd i Alaska, farens hjemland. 

Da han døde, hadde de flyttet hit, og Julie Anne hadde blitt en del av begges liv. Hun hadde passet den unge Kaya, og senere hadde hun tatt henne under sine vinger og dekket opp for alle de gangene Katherine Hunter var ute med sine rike friere. Katherine hadde alltid vært mer en venn for Kaya enn en mor. 

Kaya kjempet mot minnene som dukket opp.

Mens hun raskt og stille gikk mot soverommet, tok hun av seg flere lag med klær.

Det var varmere inne enn hun hadde forventet. Hun hadde kommet tilbake til et ufyselig vær som hadde dumpet store mengder snø fra Alaska og ned til Florida. Den halvannen timen det skulle ha tatt bussen fra Vancouver, hadde strukket seg til tre, og hun hadde kjempet mot snøstormen store deler av tiden. Men hun frøs i hvert fall ikke halvt i hjel her inne, og det hadde hun ikke tenkt å tenke for mye på.

Kaya tenkte på sengen og glemte dusjen, for den kunne vente til i morgen, skjøv opp døren, gjespet og gned seg i øynene uten å bry seg om å slå på lyset. Det eneste hun hadde lyst til, var å falle ned på madrassen, trekke dynen over seg og lukke øynene.

Hun forventet ikke at noe skulle være galt, så det tok et øyeblikk før hun innså at det var noen andre i det mørke soverommet … at noen andre sov i sengen hennes … og at denne andre var en mann …

Hva i helvete gjorde en mann i huset hennes, på rommet hennes, i sengen hennes? Flykte eller kjempe?

Det var ingen tvil. Kjempe.

*

Leo hadde ikke hørt ytterdøren, men han hadde hørt lyden av skritt som snikende nærmet seg soverommet langs den teppebelagte korridoren.

Hva i helvete …?

Trettiseks timer! Han hadde vært her, i byen som tiden glemte, i trettiseks timer, og han angret allerede dypt.

Han kunne ha gjort alt papirarbeidet fra de komfortable, varme og luksuriøse omgivelsene på kontoret i New York. Men hva hadde han valgt å gjøre i stedet? Komme hit. 

Drevet av hva, egentlig? En tørst etter å oppdage gleden ved å bo i en småby i hjertet av British Columbia? Han, som var en bymann, en som trivdes i jungelen av gater og skyskrapere?

Nei, han hadde kommet fordi han var nysgjerrig.

Et privatfly og den solide firehjulstrekkeren som ventet på ham på flystripen hadde bragt ham hit, og så snart han hadde ankommet, hadde været bestemt seg for å tøffe seg. Det hadde begynt å snø, og snøen var tydeligvis kommet for å bli. Han hadde akkurat rukket å komme seg til butikken for å handle inn mat og drikke, og siden hadde han sittet her, uten internettforbindelse og med god tid til å angre på at han hadde gitt etter for fristelsen.

Det siste Leo trengte i morgentimene, var å bli kvitt noen som hadde brutt seg inn i håp om å unnslippe snøstormen utenfor.

Han ble værende der han var og vente på utviklingen. Utviklingen som åpnet døren, var ikke en han hadde forventet. Han hadde regnet med at det var en fyr, kanskje en tenåring eller et par tenåringer som plutselig innså at de hadde en god sjanse for å dø av nedkjøling hvis de ikke søkte ly. Sannsynligvis visste de at huset hadde stått tomt og hadde ikke tenkt seg om to ganger før de brøt seg inn.

Et par fulle tenåringer? Det kunne han takle. Han kunne takle hvem som helst, hvis han skulle være ærlig. En tøff oppvekst i fosterhjem hadde forberedt ham på det meste. Fra det øyeblikket han kunne gå, hadde han lært å ta vare på seg selv, og jo eldre han ble, jo bedre ble han til det. Ingenting skremte ham. Det eneste skremmende han noensinne hadde opplevd, var den gryende erkjennelsen av at han var blitt forlatt som baby og at ingen ville komme og redde ham, noensinne.

Hver eneste muskel i kroppen var klar til handling da han satte seg opp. Sansene var i full alarmberedskap, og han var like stille som et rovdyr som ventet på at byttet skulle gjøre det første trekket.

Døren ble dyttet opp. Ingen lys var tent, men han trengte likevel ikke lys for å skjønne at inntrengeren var en kvinne.

«Hvem i helvete er du, og hva gjør du i dette huset?»

Det kom fra skikkelsen som stod i døråpningen, og Leo fikk ikke tid til å formulere sitt eget spørsmål, som ville ha gjentatt det hun nettopp hadde slynget mot ham, ord for ord.

Taklyset ble slått på, og i et par sekunder var han målløs ved synet av den rasende hevnengelen som stirret på ham.

Hun var høy, minst ett hundre og sytti centimeter, slank med svært langt, mørkt hår. Og hun var eksotisk og uvanlig vakker.

«Vel?» sa hun og foldet armene, mens hun sørget for å holde seg der hun var, innenfor rekkevidde til å rygge ut av rommet og smelle igjen døren i tilfelle han prøvde å nå henne.

Smart trekk, tenkte Leo, selv om det siste han ønsket å gjøre var å skremme henne. Instinktet hans var å skyve dynen til side og komme seg ut av sengen, men han ble liggende der han var for ikke å skremme henne.

«Jeg kunne spurt deg om det samme», slynget han tilbake mot henne.

«Hvordan kom du deg inn i huset?»

«Den vanlige måten.»

«Jeg vet med sikkerhet at det er løgn! Jeg vet ikke hvem du er eller hva du gjør her, men jeg vil ha deg ut!»

«Vil du kaste en stakkars fyr ut i en snøstorm?» spurte han.

«Uten å nøle!»

«Jeg tenker at vi må ta en liten prat.» Han skjøv dynen til side og gled ned fra sengen.

«Ikke ta et skritt til!»

«Ellers hva?»

«Ellers …»

*

De stirret på hverandre. Kayas hjerte hamret så hardt at hun hadde vansker med å puste.

Det lå en mann i sengen hennes, og ikke en hvilken som helst mann. Den mest spektakulært vakre mannen hun noensinne hadde sett. Huden var som brent gull, håret var like mørkt som hennes eget, og ansiktstrekkene var så klassisk perfekte at han kunne ha vært en statue som hadde fått liv.

En spektakulært vakker halvnaken mann, og gudene måtte vite hva som foregikk under dynen. Var han helt naken?

Hun ble tørr i munnen.

«Nå?» spurte Leo. «Nei, glem det. Jeg har ingen anelse om hva som foregår her, men jeg synes det er verdt en diskusjon, ikke minst fordi jeg ikke har tenkt å gå ut i snøstormen og ta sjansen fordi du har bestemt deg for å peke meg i den retningen.» Han vred dynen tilbake, reiste seg, og Kaya … stirret.

Hun var høy, høyere enn mange av mennene hun kjente. Denne mannen var betydelig høyere. Han var godt over to meter … og han hadde muskler og sixpack.

Hun slikket seg om munnen og så raskt bort, men hun var brennende varm.

Hun visste heller ikke hva hun skulle gjøre. Mannen hadde rett, hun kunne på ingen måte kaste ham ut i snøstormen. Drosjen hun hadde tatt for å komme hit, var fullt utstyrt med alt som trengtes for å takle uværet, men den hadde likevel slitt. Hun hadde ikke sett noen bil utenfor, så hva skulle han gjøre, gå til han ikke lenger klarte å kjempe mot været?

«Det er sent, og jeg er trøtt», sa hun kortfattet. «Du er på soverommet mitt, og jeg vil at du skal komme deg ut.»

«Soverommet ditt?»

«Jeg kan ikke tvinge deg til å forlate det, for du er større og sterkere enn meg, men du må ikke tro at du skremmer meg, for det gjør du ikke.»

«Tror du at jeg noensinne …? Nei … Jeg kan ikke tro at jeg hører dette! Og hva mener du med soverommet ditt?»

«Jeg vil bare sove.»

Leo ristet på hodet, dro fingrene gjennom håret og stirret på henne i noen lange, tause sekunder.

«Ok», sa han langsomt. «Jeg trekker meg tilbake og gir deg rommet, selv om jeg ikke aner hvorfor, med tanke på at du har brutt deg inn i huset mitt. Kall meg en taper for en jomfru som ser ut til å være i nød.»

Kayas måpte.

«Brutt meg inn i huset ditt?»

Leo svarte ikke.

«Vi kan diskutere dette i morgen tidlig.» Han begynte å lete etter klærne han hadde kastet fra seg.

«I morgen tidlig?»

«Jeg tror du sa at du bare ville sove.» Han forsvant inn på badet og lot henne sitte igjen og gruble.

«Det er jeg som bor her, og jeg vil vite hvorfor du er her!» ropte Kaya til ham, men hodet begynte å dundre mens de stirret på hverandre, og hun kunne merke en snikende nøling i stemmen.

Alle tegnene pekte i én retning, men hun ville ikke legge merke til dem, og destinasjonen de førte til, hadde hun bestemt seg for aldri å besøke.

Hun hadde forsvunnet til New Zealand for å besøke moren og stefaren, for å unnslippe den tyngende elendigheten og tristheten hun hadde følt da Julie Anne døde. Hun hadde ikke klart å fokusere, hadde ikke klart å komme over følelsen av å være på drift, hun hadde bare trengt å komme seg ut.

Hun hadde riktignok jobbet eksternt fra New Zealand med regnskap for en rekke lokale og ikke fullt så lokale bedrifter, men bortsett fra det hadde hun bare tatt seg fri.

Etter å ha tilbragt ungdomstiden med å sørge for at moren hadde det bra, overvåke forholdene hennes og være en skulder å gråte på, hadde hun for første gang gått til moren for å få støtte. Med hav og kontinenter som skilte henne fra problemene sine, hadde hun tillatt seg selv å glemme hva som kunne skje hjemme i Canada.

Det var nok at hun hadde vært nødt til å forholde seg til hemmelighetene Julie Anne hadde båret med seg, så da hun forlot Canada, hadde hun snudd ryggen til alt sammen, feid det under teppet.

«Hvor har du vært? Nei, kanskje jeg først og fremst skal spørre hva du heter.»

«Kaya.»

«Jeg heter Leo. Jeg fortsetter gjerne denne samtalen i morgen tidlig, men for hvert sekund som går, får jeg inntrykk av at vi har mye å snakke om.»

«Du sa at du kom inn på lovlig vis …»

«Jeg gir deg …» Han stakk hånden ned i bukselommen. «Nøkkelen til kongeriket.»

«Jeg må sette meg ned.»

«Du ser ut som om du trenger mer enn en stol. La oss gå ned på kjøkkenet, så skal jeg gi deg noe sterkt å drikke. Og jeg kan forsikre deg om at du absolutt ikke har noe å frykte fra meg. Vi kan gå gjennom noen grunnleggende ting, for du er ikke den eneste som har spørsmål, og så kan du ta soverommet, låse døren og legge deg til å sove.»

Kaya nikket omtåket.

«Kommer du til å besvime?»

«Nei», hvisket hun. «Jeg er ikke typen til å besvime.»

«Det er jeg glad for å høre.»

Han tok et steg til siden, og hun måtte undertrykke et grøss da hun fulgte ham ut av soverommet og ned på kjøkkenet. Hun følte seg som en fange som ble eskortert tilbake til fengselet med fangevokteren bak seg.

Han hadde nøkkel.

Den lovlige måten …

Selvfølgelig visste hun hvem han var. Han var ikke en tilfeldig fremmed hun hadde funnet sovende i sengen sin.

At han ikke så ut som Julie Anne, betød ikke at han ikke var knyttet til henne, at han ikke var i slekt med henne. Fyren som advokatene hadde fortalt henne skulle komme, skulle ikke være her ennå; de hadde sagt at det ville ta lang tid, ikke før alt var ordnet. Og det kunne ta opp til et år å ordne opp … mer enn nok tid for henne til å samle seg og finne et annet sted å bo.

Advokatene hadde vært svært sympatiske.

De hadde forstått hvor sjokkert hun var da de kalte henne inn på det fine kontoret og fortalte at huset hun hadde bodd i, stedet hun kalte sitt hjem, skulle få nye eiere.

Julie Anne hadde etterlatt seg et testamente, og alt skulle gå til sønnen.

«Julie Anne har ingen sønn», hadde Kaya fortalt dem uten å nøle. Hun hadde ingen anelse om hva venninnen hadde bestemt seg for å gjøre med huset og tomten, for ikke å snakke om mødrehjemmet midt i byen. Hun hadde en vag anelse om at mødrehjemmet ville bli beholdt og at huset og tomten kanskje ville bli solgt, og at inntektene ville gå til den veldedige organisasjonen Julie Anne hadde grunnlagt for flere tiår siden.

Men en sønn?

Hun hadde nektet å tro det helt til de hadde forklart henne, veldig sakte og veldig forsiktig, at de hadde all dokumentasjonen som kunne bevise at han var ektefødt. De hadde forklart henne det på tre forskjellige måter, bragt henne utallige kopper te og sagt at hun kunne bli der hun var og passe på huset til det juridiske arbeidet var gjort og alle detaljer var på plass. De hadde sagt at hun ville få et varsel om å flytte.

På toppen av alt annet hadde denne ene avsløringen rammet Kaya hardt. Å kjenne noen og likevel ikke kjenne dem … Å oppdage at det skjulte seg hemmeligheter under overflaten, hemmeligheter som ikke engang hun hadde fått vite om …

Hun visste at hun hadde flyktet fra mer enn bare sin egen elendighet da hun dro til New Zealand. Hun hadde også flyktet fra forvirringen over det Julie Anne hadde holdt tett inntil seg hele livet. Av grunner som Kaya selvsagt respekterte, men likevel …

Hun hadde i hvert fall reist tilbake til Canada, klar til å ta opp tråden, vel vitende om at hun ville være borte lenge før noen ville dukke opp for å overta huset.

Det virket som om skjebnen hadde andre planer for henne. Hun ble kvalm av å tenke på det som skjedde nå, for det reiste en rekke spørsmål hun ikke følte seg rustet til å håndtere, ikke ennå.

Hun hadde ikke ønsket å møte sønnen, hadde knapt vært nysgjerrig på mannen. Hvem var han? Hva hadde han gjort i alle disse årene? Hadde han vært uteligger, tvunget til et liv i fattigdom på grunn av omstendigheter utenfor hans kontroll? Hadde han drevet hit og dit før han oppdaget at han var den heldige mottakeren av en formue han ikke hadde regnet med? Hun parkerte alle disse spørsmålene og konsentrerte seg i stedet om å sørge for at hun ikke var til stede da hun ble oppringt av en advokat som fortalte at sønnen var på vei til huset for å gjøre krav på det som rettmessig var hans.

Leo kastet et blikk på henne da han skjøv opp kjøkkendøren. «Snøen faller tettere og hardere for hvert sekund som går. Jeg tror vi kan si at vi er nødt til å stole på hverandre, for vi kommer til å være innesperret i dette huset de neste timene, om ikke dagene, og jeg ser ikke for meg at noen av oss kommer til å lykkes hvis vi prøver å ta oss inn til byen. Eller til den nærmeste naboen som bor … hvor, egentlig? Jeg kjørte ikke forbi så mange hus på veien hit.»

Kaya nikket.

Hva var planen hans? Var han virkelig den hun trodde han var? Hvordan kunne han ikke være det? Hun kjente blikket hans på seg, mørkt, påtrengende og vurderende.

Selvfølgelig ville han være nysgjerrig på henne.

Dessuten hadde han rett. Han så ikke ut som en uteligger som hadde vært så heldig å få hus og grunn.

Hun ble kortvarig minnet om hvordan moren gang på gang hadde falt for førsteinntrykket, for den rike fyren, det glatte snakket og den enkle sjarmen.

«Snakk med meg», oppfordret Leo. «Du er trøtt og forvirret, men én ting du ikke bør være, er redd. Hvor har du vært? Har du vært på ferie? På jobb? Besøkt familie, kjæreste?»

Hun så på ham mens han selvsikkert gikk bort til et av skapene og strakte seg etter et par glass for å skjenke dem begge noe ravfarget.

«Jeg dro til New Zealand for å besøke moren min», sa Kaya, trakk seg unna da han nærmet seg og satte seg på en av stolene ved kjøkkenbordet. «Hun flyttet dit for noen år siden da hun giftet seg på nytt. Jeg … trengte å komme meg bort etter Julie Annes plutselige død.»

«Julie Anne …» mumlet Leo. «Og du vendte tilbake til dette huset fordi …?»

«Fordi det er her jeg tilfeldigvis har bodd de siste tre og et halvt årene.»

«Bor du her?»

«Det stemmer.»

*

Leo hadde ikke sett det komme, men så hadde situasjonen virket ganske enkel på en million kilometers avstand.

Et brev hadde dukket opp fra ingensteds og slått hull på det ekstremt kontrollerte livet hans. En begravd fortid hadde dukket opp igjen i form av en arv fra kvinnen som hadde plassert ham i fosterhjem da han ble født.

Leo hadde lent seg tilbake og lest innholdet i brevet med bitterhet, fristet til å makulere det og kaste det i søpla. Han hadde sett seg rundt, tatt inn over seg den overdådige toppleiligheten i New York, en av flere luksusleiligheter han eide i de ulike byene der selskapene hans holdt til, og tenkt på livet han hadde erobret uten hjelp fra sitt eget kjøtt og blod, som hadde sett seg nødt til å kvitte seg med ham som spedbarn.

Minner han hadde fortrengt, dukket opp igjen. Han tenkte tilbake på sitt unge jeg, på håpet og drømmene om å bli reddet av moren eller faren som gradvis bleknet, helt til han hadde akseptert at omgivelsene var permanente.

Han ville komme seg ut. Han ville herske over verden. Han ville bli usårlig. 

Og det hadde han klart. Han hadde jobbet lenger, hardere og mer målbevisst enn alle andre. Han hadde kommet inn på Harvard et år tidligere enn alle andre, deretter tatt en MBA, og så hadde verden ligget for hans føtter. Han ble ansatt i et selskap med potensial, forhandlet seg frem til å få betalt i aksjer og tjente en formue da han hjalp selskapet med å bli børsnotert.

Han hadde vært tjuefire år gammel.

Nå var han trettien, og formuen hans hadde mangedoblet seg så mye i årene som hadde gått at han var der han alltid hadde planlagt å være, på toppen av verden, på en plass der han var urørlig.

Men all suksessen hadde bleknet i møte med det uventede brevet. Moren hans var død, og han var arving til alt hun eide, etterlatt til ham av kvinnen som hadde gitt ham fra seg, en slags symbolsk gest for å kjøpe seg vei forbi perleporten. Det hadde han ikke tid til. Det var altfor sent for dårlig samvittighet.

«Så du sa …?», sa han og ristet seg løs fra de ubeleilige minnene. «Du bodde her sammen med Julie Anne …»

«Det gjorde jeg.»

«Hvordan gikk det til?»

Kaya trakk på skuldrene. «Jeg kom tilbake fra universitetet, hadde ikke noe sted å bo og hadde ikke råd til husleien, i hvert fall ikke til å begynne med. Det er dyrt her, siden det ligger så nær Whistler.»

«Og så bestemte denne kvinnen seg for å gå inn og hjelpe, uten å stille spørsmål?»

«Jeg hadde kjent henne siden jeg var liten, så ja. Det var ingen betingelser knyttet til tilbudet. Jeg ble ikke tvunget til å stå opp klokken fem og feie gulv til jeg kollapset.»

«Veldig sjenerøst av henne.»

«Hun var et sjenerøst menneske», sa Kaya stille. «Hun var snill og sympatisk.»

Leo så taust på henne.

«Du stiller mange spørsmål», sa hun kjølig. Det var vanskelig å holde blikket festet på ham, for han fikk henne til å føle seg ubekvem.

«Jeg har rett til det. Du spurte meg hvordan jeg kom inn i dette huset …»

«Og nå vet jeg det.»

Leos øyenbryn skjøt i været.

«Det er du som er sønnen, ikke sant? Du er sønnen som har kommet for å kvitte deg med alt dette.»

